Il-Ħamis, kien hemm mumenti li mhux biss ħassejtni li nfetħu bibien is-sema imma konna f'nofshom, iperpru, jirribellaw biex jitqaċċtu miċ-ċappetti u jinżlu bis-saħħa kollha fuqna. Minkejja li konna f'Fortizza, is-sigurtà u l-kenn kienu 'l bogħod daqs l-istilel li s-soltu kienu jkunu jiddu fuqna. Ħassejtni għasra, qisni l-pitazz li sidu assorba fih kull emozzjoni bil-linka, u issa wara li xxarrab sar biss ċapep ta' inka, u flok se jinżamm fl-idejn b'ċertu għożża se jintrema f'qiegħ borża mis-suwed. Imma kollox ma' kollox iċ-ċappetti b'xi mod żammew sod u l-bibien qagħdu. U l-magħmul mhux dejjem bla kunsill lanqas. Li kellu jitgħatta tgħatta, il-ħwejjeġ ngħasru xi ftit u l-Fortizza provdiet kenn f'kappella u sala. Fil-kenn, il-proża u l-poeżija b'ilħna Maltin, Kurdi, Persjani u Għarab fost l-oħrajn reġgħu mlew is-sensi u fejn kien għadu niedi nixef ftit aktar. Rarament iċċekjajt b'tant żelu s-siti tat-tbassir tat-temp daqs nhar il-Ġimgħa. Għax minkejja li l-Pjan B ħadem, il-Pjan B qatt ma jista' jkun tajjeb daqs il-Pjan A. Kieku hekk, ikun hu il-Pjan A. Xtaqt nisma' l-ilħna varji fil-beraħ tal-bitħa tal-Fortizza. Il-kelb il-mismut kull ilma jaħsbu misħun u meta f'xi ħin tqattret nitfa nida, qalbi għamlet tikk. Imma t-tikk baqgħet tikk, u smajtha jien biss, waqt li l-ilħna differenti din id-darba mlew il-bitħa beraħ tal-Fortizza, u semagħhom kulħadd. Is-Sibt tkompla fejn ħallejna. Il-proża reġgħet tħalltet mal-poeżija, l-poeżija mal-mużika kultant mingħajr bżonn ta' strumenti, u l-istejjer fittiziji ta' Elias Khoury mar-realtajiet ta' nies mhux wisq 'il bogħod minna. Fi tlett'ijiem iltqajna ma' lingwi differenti u vuċijiet differenti. Vuċijiet differenti jfissru ħsejjes differenti. U l-ħsejjes differenti jfissru mużikalità differenti. Il-mużikalità differenti tat lok għal teknika differenti biex ġew espressi emozzjonijiet minn wieħed lejn l-ieħor. Il-Festival naħseb li kien ċelebrazzjoni ta' dan kollu bis-saħħa tat-traduzzjonijiet kollha li saru. U waqt li l-ebda lingwa qatt ma jista' jkollha mera perfetta għal lingwa oħra daqskemm li tħoss int fuq xi ħaġa qatt ma nista' nħossu jien, il-qsim u t-tixrid tal-lingwi permezz tal-letteratura kienu ċelebrazzjoni tad-diversità fil-ħajja. Fil-finali meta kull kittieb qara xi versi minn tiegħu, għal mument qabditni ftit dieqa, għax is-sabiħ tkun tridu ma jispiċċa qatt. Imma forsi veru s-sabiħ jista' ma jispiċċa qatt, għax il-mumenti li għaddejna minnhom se jibqgħu fina, u l-esperjenzi u l-ħsibijiet tal-awturi mistiedna ħadthom miegħi lejn id-dar f'forma ta' kotba.